“คิม ยาง กอน” เจ้าหน้าที่ระดับสูงเกาหลีเหนือเสียชีวิตในอุบัติเหตุรถชน
"คิม ยาง กอน" เจ้าหน้าที่ระดับสูงเกาหลีเหนือเสียชีวิตในอุบัติเหตุรถชน
30 ธ.ค. 2558

สำนักข่าว KCNA รายงานว่า นายคิม ยาง กอน เจ้าหน้าที่ระดับสูงของสาธารณรัฐประชาธิปไตยประชาชนเกาหลี (DPRK) หรือเกาหลีเหนือ เสียชีวิตในอุบัติเหตุรถชนเมื่อวานนี้
นายคิม ยาง กอน อายุ 73 ปี ดำรงตำแหน่งสำคัญ 2 ตำแหน่ง คือ ผู้อำนวยการทบวงแนวร่วม (United Front Department) และเลขาธิการคณะกรรมการกลางพรรคแรงงานเกาหลีเหนือ (WPK) อีกทั้งยังเป็นสมาชิกคณะกรมการเมือง (Political Bureau) ของพรรค WPK มาตั้งแต่เดือนก.พ. 2558
สื่อทางการของเกาหลีเหนือกล่าวสรรเสริญและยกย่องนายคิม ยาง กอน ว่าเป็น “นักรบปฏิวัติผู้ภักดี” ต่อคิม อิล ซุง และคิม จอง อิล อดีตผู้นำเกาหลีเหนือ รวมถึงเป็น “สหายร่วมรบคนสนิทที่สุด” ของคิม จอง อึน ผู้นำเกาหลีเหนือคนปัจจุบัน
สำนักข่าว KCNA เปิดเผยว่า แม้ว่านายคิม ยาง กอน เสียชีวิตไปแล้ว แต่สิ่งที่เขาได้ทำไว้จะกลายเป็นมรดกสืบทอดต่อไปอย่างยาวนาน
ส่วนขบวนแห่ศพจะจัดขึ้นในเช้าวันพฤหัสบดี โดยนายคิม จอง อึน ผู้นำสูงสุดของเกาหลีเหนือจะเป็นประธานในพิธีศพ